ข้าว-ปาล์ม-ผลไม้ทะยาน รายได้เกษตรกรพุ่ง3.7%
รายได้เกษตรไตรมาส 2 เพิ่มขึ้น 3.7% หลังราคาข้าวกระเตื้องแตะ 8,000 บาท ผลปาล์ม 5.3 บาท/กิโลกรัม
11 ส.ค. 2559

รายได้เกษตรไตรมาส 2 เพิ่มขึ้น 3.7% หลังราคาข้าวกระเตื้องแตะ 8,000 บาท ผลปาล์ม 5.3 บาท/กิโลกรัม
นายสุรพงษ์ เจียสกุล เลขาธิการสำนักงานเศรษฐกิจการเกษตร (สศก.) เปิดเผยว่า แม้ว่าภาวะเศรษฐกิจการเกษตรในช่วงไตรมาส 2 (เม.ย.-มิ.ย. 2559) จะหดตัว 1.3% เมื่อเทียบกับช่วงเดียวกันของปีก่อน แต่รายได้ภาคเกษตรกลับเพิ่มขึ้น 3.7% เมื่อเทียบกับช่วงเดียวกันของปีก่อน โดยเฉพาะข้าวเปลือกเจ้ามีราคา 8,100 บาท/ตัน เพิ่มขึ้น 6.2% เมื่อเทียบกับปี 2558 ซึ่งราคาอยู่ที่ 7,600 บาท/ตัน เนื่องจากผลผลิตลดลงแต่ความต้องการของตลาดเพิ่มขึ้น ขณะที่ราคาปาล์มน้ำมันเพิ่มขึ้นเป็น 5.3 บาท/กิโลกรัม จาก 3.7 บาท/กิโลกรัม ปีก่อน
สำหรับสถานการณ์ผลผลิตสินค้าข้าว ยางพารา และปาล์มน้ำมัน เมื่อเทียบกับต่างประเทศพบว่า ผลผลิตข้าวของไทยในรอบ 5 เดือน (มี.ค.-ก.ค. 2559) อยู่ที่ 3.29 ล้านตันข้าวเปลือก ลดลงจากช่วงเดียวกันของปี 2558 ซึ่งอยู่ที่ 4.66 ล้านตันข้าวเปลือก หรือลดลง 29.40% ขณะที่ผลผลิตข้าวของเวียดนามในรอบ 5 เดือน อยู่ที่ 19.50 ล้านตันข้าวเปลือก ลดลงจากช่วงเดียวกันของปี 2558 ซึ่งอยู่ที่ 20.69 ล้านตันข้าวเปลือก หรือลดลง 5.75% จะเห็นได้ว่าผลผลิตข้าวของไทยและเวียดนามมีทิศทางลดลงเช่นเดียวกัน
ขณะที่ผลผลิตยางพารา (ยางแห้ง) ของไทยในไตรมาส 2/2559 อยู่ที่ 0.667 ล้านตัน ลดลงเมื่อเทียบกับไตรมาส 2/2558 ซึ่งอยู่ที่ 0.699 ล้านตัน หรือลดลง 4.61% ส่วนผลผลิตยางพารา (ยางแห้ง) ของอินโดนีเซียในไตรมาส 2/2559 อยู่ที่ 0.836 ล้านตัน ลดลงเมื่อเทียบกับไตรมาส 2/2558 ซึ่งอยู่ที่ 0.841 ล้านตัน หรือลดลง 0.59% และผลผลิตยางพารา (ยางแห้ง) ของเวียดนามในไตรมาส 2/2559 อยู่ที่ 0.215 ล้านตัน คงที่เมื่อเทียบกับไตรมาส 2/2558
ด้านปาล์มน้ำมันของไทยในไตรมาส 2/2559 อยู่ที่ 3.16 ล้านตัน ลดลงเมื่อเทียบกับไตรมาส 2/2558 ซึ่งอยู่ที่ 4.06 ล้านตัน หรือลดลง 22.12% เนื่องจากสถานการณ์ภัยแล้ง ส่วนปาล์มน้ำมันของมาเลเซียในไตรมาส 2/2559 อยู่ที่ 21.16 ล้านตัน ลดลงเมื่อเทียบกับไตรมาส 2/2558 ซึ่งอยู่ที่ 26.10 ล้านตัน หรือลดลง 18.93%
นายโอฬาร พิทักษ์ อธิบดีกรมส่งเสริมการเกษตร กล่าวถึงสถานการณ์ผลไม้ภาคใต้ปี 2559 ว่า ปีนี้ไม้ผลเศรษฐกิจที่สำคัญของภาคใต้ 4 ชนิด ได้แก่ ทุเรียน มังคุด เงาะ และลองกอง มีแนวโน้มผลผลิตลดลงทุกชนิด โดยคาดว่าผลผลิตรวมจะอยู่ที่ 4.5 แสนตัน ลดลง 5.86% จากปีก่อน เนื่องจากผลกระทบภัยแล้ง แต่ราคาผลไม้ทุกชนิดสูงขึ้น และถือเป็นปีทองของผลไม้ โดยทุเรียนเกรดหมอนส่งออกอยู่กิโลกรัมละ 48-52 บาท มังคุดราคาอยู่ระหว่าง 30-90 บาท/กิโลกรัม เงาะตะกร้าราคาอยู่ระหว่าง 40-50 บาท/กิโลกรัม และลองกองอยู่ระหว่าง 40-60 บาท/กิโลกรัม